section_heading: Borba za očuvanje primata
paragraph_text: Kao odgovor na možebitni dolazak WHA-a u gradove gdje NHL nema svoje uporište, ali i nezadovoljstvo kanadske javnosti zbog nepozivanja ijednog tamošnjeg kluba proširenjem Izvorne šestorke, NHL 1970. prima momčadi Buffala (na samoj granici) i Vancouvera. 1972. godine pristupaju NY Islanders i Atlanta, da bi ulaskom momčadi iz prijestolnice i Kansasa 1974. liga narasla na osamnaest klubova. U međuvremenu, WHA pokušava nametnuti svoje klubove u tradicionalnim uporištima NHL-a, poput Toronta i Chicaga, ali bez znatnih uspjeha. Rat dvaju vodstava oslabio je oba natjecanja pa 1979. dolazi do njihova spajanja. NHL pokazao se održivijim natjecanjem na duge staze. Iz WHA-a u NHL prelaze četiri kluba: kanadski Edmonton, Québec i Winnipeg te američki New England. Najveći hokejaš svih vremena, tada 18-godišnji Wayne Gretzky, odigrao je posljednju sezonu WHA-a za Edmonton prikupivši 43 pogodaka i 61 asistenciju u 72 utakmice regularne sezone.